LT
L 104/40
Europos Sąjungos oficialusis leidinys
2023 4 19
EUROPOS CENTRINIO BANKO GAIRĖS (ES) 2023/832 2022 m. gruodžio 16 d. kuriomis iš dalies keičiamos Gairės (ES) 2016/65 dėl Eurosistemos pinigų politikos sistemą įgyvendinant taikomų įvertinimų mažesne nei rinkos verte (ECB/2015/35) (ECB/2022/49)
EUROPOS CENTRINIO BANKO VALDANČIOJI TARYBA,
atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
atsižvelgdama į Europos centrinių bankų sistemos ir Europos Centrinio Banko statutą, ypač į jo 3 straipsnio 1 dalies pirmą įtrauką, 9 straipsnio 2 dalį, 12 straipsnio 1 dalį, 14 straipsnio 3 dalį, 18 straipsnio 2 dalį ir 20 straipsnio pirmą pastraipą,
kadangi:
(1)
vadovaujantis Europos centrinių bankų sistemos ir Europos Centrinio Banko statuto 18 straipsnio 1 dalimi, Europos Centrinis Bankas (ECB) ir valstybių narių, kurių valiuta yra euro, nacionaliniai centriniai bankai (toliau – NCB) gali atlikti kredito operacijas su kredito įstaigomis ir kitais rinkos dalyviais skolinant lėšas užtikrinus pakankamu įkeitimu.
Bendrosios sąlygos, kuriomis ECB ir NCB yra pasirengę atlikti kredito operacijas, įskaitant Eurosistemos kredito operacijoms reikalingo įkaito tinkamumo kriterijus, nustatytos Europos Centrinio Banko gairėse (ES) 2015/510 (ECB/2014/60) (1);
(2)
visam Eurosistemos kredito operacijoms tinkamam turtui taikomos konkrečios rizikos kontrolės priemonės, siekiant apsaugoti Eurosistemą nuo finansinių nuostolių, kai, kitai sandorio šaliai neįvykdžius įsipareigojimų, jos įkaitą reikia realizuoti.
Tinkamos apsaugos užtikrinimo tikslais Eurosistemos rizikos kontrolės sistema reguliariai peržiūrima.
Atlikus minėtą reguliarią peržiūrą, Valdančioji taryba 2022 m. liepos 15 d. nusprendė atlikti tam tikrus rizikos kontrolės sistemos pakeitimus;
(3)
Valdančioji taryba nusprendė toliau palaipsniui atsisakyti laikino įvertinimų mažesne nei rinkos verte sumažinimo, kurį buvo nuspręsta taikyti kartu su įkaitui taikomų sąlygų laikino sušvelninimo priemonėmis, kurių ėmėsi Eurosistema reaguodama į išimtines ekonomines ir finansines aplinkybes, susijusias su koronaviruso ligos (COVID-19) plitimu.
Tai yra antrasis laipsniško įvertinimų mažesne nei rinkos kaina sumažinimo atsisakymo etapas, dėl kurio Valdančioji taryba sprendimą priėmė 2022 m. kovo 23 d. ir per jį bus užbaigtas tas atsisakymo procesas;
(4)
kadangi kitų reguliuojamų padengtųjų obligacijų ir multi cédulas rizikos profilis yra panašus į stambių emisijų padengtųjų obligacijų rizikos profilį, Valdančioji taryba taip pat nusprendė, kad joms turėtų būti taikomi tokie patys įvertinimai mažesne nei rinkos verte, todėl visos reguliuojamos padengtosios obligacijos ir multi cédulas turėtų būti įtrauktos į II įvertinimo mažesne nei rinkos verte kategoriją, o Europos Centrinio Banko gairėse (ES) 2016/65 (ECB/2015/35) (2) pateiktos nuorodos į stambių emisijų padengtąsias obligacijas turėtų būti išbrauktos;
(1) 2014 m. gruodžio 19 d.
Europos Centrinio Banko gairės (ES) 2015/510 dėl Eurosistemos pinigų politikos sistemos įgyvendinimo (Bendrųjų dokumentų gairės) (ECB/2014/60) (OL L 91, 2015 4 2, p. 3).
(2) 2015 m. lapkričio 18 d. Europos Centrinio Banko gairės (ES) 2016/65 dėl Eurosistemos pinigų politikos sistemą įgyvendinant taikomų įvertinimų mažesne nei rinkos verte (ECB/2015/35) (OL L 14, 2016 1 21, p. 30).